מוג'תבא ח'אמנאי

סייד **מוֹגְ'תַבָּא חוסייני חָ'אמֶנֶאִי** (בפרסית: **سید مجتبی حسینی خامنه‌ای**; נולד ב-8 בספטמבר 1969) הוא המנהיג העליון השלישי של איראן. בנו השני של המנהיג העליון השני עלי ח'אמנאי. נחשב לשמרן קיצוני.

## ביוגרפיה
נולד במשהד ב-8 בספטמבר 1969 כבנם השני של עלי ח'אמנאי ושל מנסורה ח'וג'סתה באקר-זאדה. אחיו הבכור הוא מוסטפא ח'אמנאי, ואחיו הקטנים הם מסעוד, מייסם, בושרא והודא. בילדותו בילה שבע שנים בצפון-מערב איראן, בערים סרדשת ומהאבאד, שם קיבל חינוך יסודי. למד בבית ספר תיכון בטהראן, ובהמשך למד תאולוגיה אסלאמית, ובין מוריו היו אביו וכן האייתוללה מחמוד האשמי שאהרודי. ב-1987, לאחר התיכון, הצטרף למשמרות המפכה ולקח חלק במלחמת איראן–עיראק. ב-1999 המשיך את לימודיו הדתיים בעיר קום ובהמשך הצטרף לחווזה של קום כמורה לתאולוגיה.

בינואר 2026 חשף תחקיר עיתונאי של סוכנות הידיעות בלומברג כי הוא מחזיק נכסים רבים ברחבי העולם, כולל מלונות בגרמניה וספרד, ואחוזת פאר בשדרת הבישופים היוקרתית בלונדון, ובה 12 בתים על שטח של כ-20 דונם. ב-12 במרץ 2026 חשף העיתונאי אורי בלאו וארגון שומרים – המרכז לתקשורת ודמוקרטיה, בשיתוף הקונסורציום הבין-לאומי של עיתונאים חוקרים, כי המתחם נרכש ב-2013 באמצעות הלוואה של 36 מיליון ליש"ט שסיפקו האחים הישראלים, איילי הנדל"ן, סול ואדי זכאי לחברת קש שמחזיקה בנכס. מטרת ההלוואה הייתה ככל הנראה לעקוף את הסנקציות שהוטלו על איראן, אך לא ידוע אם האחים ידעו שההלוואה היא עבור ח'אמנאי.

## מעורבות פוליטית
ב-2005 תמך מוג'תבא במחמוד אחמדינז'אד בבחירות לנשיאות איראן. הוא תרם לניצחונו של אחמדינז'אד בבחירות 2009 ותמך בדיכוי האלים של ההפגנות שהתקיימו לאחר הבחירות. המועמד הרפורמיסטי מהדי כרובי פרסם מכתב פומבי שבו האשים את מוג'תבא בשותפות להונאת בחירות וזיופן.

בשנת 2009 דווח כי מוג'תבא לקח על עצמו את הנהגת מיליציית הבסיג'. האופוזיציה הרפורמיסטית האשימה אותו בדיכוי המחאות סביב הבחירות באותה השנה. עם זאת, באותה השנה דיווח הגארדיאן כי על אף תפקידו בהנהגת הבאסיג', טרם הוכיח את כוחו, וכי אין לו מעמד תאולוגי המציב אותו כמועמד לתפקיד המנהיג העליון.

בנובמבר 2011 האשים אותו אחמדינז'אד במעורבות במעילת ענק, בהיקף של מיליארדי דולרים. על פי אל-ערביה, בדצמבר 2011 נעצר מוג'תבא בהוראת אביו בחשד שהיה מעורב בהתנקשות כושלת בו.

בשנת 2023 חשף עיתון 'איראן אינטרנשיונל' דו"ח מודלף של משמרות המהפכה אשר חשף כי מוג'תבא נותר מעורב ומשפיע ביותר בפעילות הבאסיג' והביטחון המסכל האיראני. בדיווח צוין כי מוג'תבא מהווה המנהיג דה פאקטו של הבאסיג'

בנובמבר 2024 דווח כי הוא נבחר על ידי מועצת המומחים האיראנית לרשת את אביו בתפקיד המנהיג העליון של איראן, לאחר שימות.

ב-8 במרץ 2026, שמונה ימים לאחר מות אביו בהתנקשות, במהלך מכת הפתיחה של מבצע שאגת הארי, מונה למנהיג העליון השלישי של איראן, לאחר שנבחר לתפקיד על ידי מועצת המומחים האיראנית.

## חייו האישיים

מוג'תבא היה נשוי לזהרא חדאד-עאדל, בתו של יו"ר המג'לס לשעבר ע'ולאם-עלי חדאד-עאדל, הנחשב אף הוא לקיצוני מהקו השמרני הנוקשה. נולדו להם שלושה ילדים. אשתו ובנו נהרגו במכת הפתיחה של מבצע שאגת הארי. לפי דיווחים שונים, הוא נפצע בראשו אך שרד. חיל האוויר הישראלי עשה ניסיון נוסף לחסלו עם תקיפת בונקר מיוחד של בכירי המשטר, אך הוא לא שהה בו.

ב־26 במרץ 2026 חשף נשיא ארצות הברית דונלד טראמפ שעל פי ה־CIA הוא הומוסקסואל.

נכון ל־30 במרץ 2026, לא פורסם כל תיעוד קולי או חזותי שלו. הערכות שונות מעלות כי ייתכן שנפצע באורח קשה.

## קישורים חיצוניים

* 
* 

## הערות שוליים

קטגוריה:פוליטיקאים איראנים
קטגוריה:אנשי דת איראנים
קטגוריה:משפחת חוסייני
קטגוריה:ילדי מנהיגי מדינות
קטגוריה:עלי ח'אמנאי
קטגוריה:להט"ב באיראן
קטגוריה:שליטי איראן
קטגוריה:המנהיג העליון של איראן
קטגוריה:מבצע שאגת הארי
קטגוריה:איראנים שנולדו ב-1969